Trinity was die kodenaam vir die eerste ontploffing van 'n kernwapen. Die toets is op 16 Julie 1945 om 05:29 deur die Amerikaanse Weermag uitgevoer as deel van die Manhattan-projek. Dit het plaasgevind in die Jornada del Muerto-woestyn, ongeveer 56 km suidoos van Socorro, Nieu-Mexiko. Die plek was toe bekend as die USAAF Alamogordo Bombing and Gunnery Range, tans deel van die White Sands-missieltoetsterrein. Die enigste geboue destyds was die McDonald Ranch House en sy aanvullende geboue wat deur die wetenskaplikes gebruik is as 'n laboratorium om komponente van die bom te toets. 'n Basiskamp is opgerig en daar was 425 mense teenwoordig tydens die naweek van die toets. Die kodenaam "Trinity" is toegeken deur J. Robert Oppenheimer, direkteur van die Los Alamos-laboratorium; dit is geïnspireer deur die poësie van John Donne. Die toets is gedoen met 'n inploffingstipe ontwerp wat plutonium gebruik het met die bynaam The Gadget. Dit was dieselfde ontwerp as wat gebruik is vir die Fat Man-bom wat op 9 Augustus 1945 oor Nagasaki laat ontplof is.